**Fredriksberg** on Helsingin Vallilassa, Konepajan alueella sijaitseva neljän toimistotalon muodostama rakennuskompleksi. Se jaetaan **Fredriksberg A**-, **B**-, **C**- ja **D**-rakennuksiin, jotka valmistuivat kolmessa osassa vuosina 2018–2022. Ne muodostavat yhtenäisen korttelin, joka rajautuu Sturenkatuun, Teollisuuskatuun, Aleksis Kiven katuun ja Konepajankujaan. Fredriksbergissä on vuokrattavaa toimitilaa yhteensä noin 30 000 neliömetriä ja työskentelytilat 2 000 henkilölle.

Fredriksbergin on suunnitellut Arkkitehtitoimisto Sarc ja rakennuttanut NCC. Rakennuskompleksissa on kuusi maanpäällistä kerrosta, ja sen julkisivua koristaa punatiili ja lasiset pinnat. Se on saanut nimensä viereisen Pasilan kaupunginosan entisestä ruotsinkielisestä nimestä *Fredriksberg*.

Rakennuksille on myönnetty BREEAM-ympäristöarviointijärjestelmän korkein sertifikaatti, *Excellent*-arvosana.

Rakennukset
-----------

### Fredriksberg A

Ensimmäisen osan, A-talon rakentaminen alkoi marraskuussa 2016 ja se valmistui toukokuussa 2018. Rakennuttaja NCC myi rakennuksen saman vuoden syksyllä Swiss Life -varainhoitoyhtiön rahastolle 45 miljoonalla eurolla. A-osassa on noin 9 000 neliömetriä vuokrattavaa toimisto- ja liiketilaa. Siellä sijaitsee muun muassa Jääkiekon SM-liigan toimisto, Helsingin kaupungin kulttuurin ja vapaa-ajan toimitilat ja Allianzin Suomen-pääkonttori. Aleksis Kiven kadun puoleisella katutasolla on R-Kioski ja olutravintola Konepaja.

### Fredriksberg B ja C

B- ja C-rakennukset lasketaan usein yhdeksi kokonaisuudeksi ja ne valmistuivat toukokuussa 2020. B- ja C-rakennusten yhteenlaskettu pinta-ala on noin 11 000 neliömetriä. Rakennuttaja NCC myi joulukuussa 2019 ne saksalaisen KanAm Grund Groupin rahastolle noin 64 miljoonalla eurolla.

### Fredriksberg D

Kokonaisuuden viimeinen osa, Teollisuuskadun puoleinen Fredriksberg D valmistui kesäkuussa 2022. NCC myi sen brittiläiselle sijoitusyhtiö Abrdn plc:lle 75 miljoonalla eurolla. MTV muutti vuodenvaihteessa 2022–2023 D-rakennuksen tiloihin, ja sitä alettiin kutsua "uudeksi Pöllölaaksoksi" viittauksena MTV:n aiempaan Ilmalan-pääkonttoriin. D-talossa sijaitsee MTV:n toimitus, uutis- ja urheilustudiot, sekä lounasravintola katutasossa. Ylemmissä kerroksissa on lisäksi tuotantoyhtiö Suora Broadcastin tiloja.

Lähteet
-------

1. 1 2  NCC myy Fredriksbergin B- ja C -toimistotalot Helsingissä noin 64 miljoonalla eurolla *NCC*. Viitattu 21.1.2023.
2. ↑  Fredriksbergin A-talo on valmistunut *Arkkitehtitoimisto Sarc*. Viitattu 21.1.2023.
3. ↑  Fredriksberg on nyt kolme kertaa BREEAM Excellent *NCC*. Viitattu 21.1.2023.
4. 1 2  NCC myi toimistotalon Helsingistä *NCC*. Viitattu 21.1.2023.
5. ↑  Helsingin kaupunki vuokralaiseksi Swiss Lifen ostamaan Fredriksbergin A-taloon *Kiinteistöuutiset*. Viitattu 21.1.2023.
6. 1 2  NCC:n Fredriksberg-kompleksi valmistui Vallilassa *Rakennuslehti*. Viitattu 21.1.2023.
7. ↑  KanAm Grund valitsi Fredriksbergin kahden seulan taktiikalla *Kiinteistöuutiset*. Viitattu 21.1.2023.
8. ↑  NCC myynyt Vallilan Fredriksberg D-toimistotalon brittiläiselle sijoitusyhtiölle *Kiinteistöuutiset*. Viitattu 21.1.2023.
9. ↑  MTV muuttaa uusiin tiloihin ja palauttaa kanavalleen vanhan suosikkiohjelman – juontajina tutut radioäänet ja Antero Mertaranta *Yle*. Viitattu 21.1.2023.
10. ↑  Uusi Pöllölaakso paljastetaan nyt suurelle yleisölle! Katso, miltä huippumodernit tilat näyttävät *MTV Uutiset*. Viitattu 21.1.2023.
11. ↑  Uusi Pöllölaakso valmistuu aikataulussa – muutto ympäristöystävällisempiin tiloihin edessä loppuvuodesta *ePressi*. Viitattu 21.1.2023.
12. ↑  Suora Broadcast *Suora Broadcast*. Viitattu 21.1.2023.